A Bizottság 1496/77/EGK rendelete
(1977. július 4.)
a selyemhernyó-ágazatban a tagállamok és a Bizottság közötti információcseréről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a selyemhernyó-tenyésztés ösztönzésére szolgáló különleges intézkedések megállapításáról szóló, 1972. április 24-i 845/72/EGK tanácsi rendeletre [1] és különösen annak 4. cikkére,
tekintettel az 1977/78-as gazdasági évben a selyemhernyó-ágazat részére kiegészítő támogatás nyújtásáról szóló, 1977. április 26-i 867/77/EGK tanácsi rendeletre [2] és különösen annak 5. cikkére,
mivel a 845/72/EGK és a 867/77/EGK rendeletben említett támogatási rendszer megfelelő működésének biztosítása érdekében a termelésre, valamint ezeknek a támogatásoknak a kifizetésére vonatkozóan a tagállamoknak rendszeresen közölniük kell egyes adatokat a Bizottsággal;
mivel az e rendeletben előírt intézkedések összhangban vannak a Len- és Kenderpiaci Irányítóbizottság véleményével,
ELFOGADTA EZT A RENDELETET:
1. cikk
Mind a 845/72/EGK rendelet 2. cikkének (1) bekezdésében említett támogatásról, mind pedig a 867/77/EGK rendelet 1. cikkében említett kiegészítő támogatásról a tagállamok értesítik a Bizottságot:
1. a támogatás iránti kérelem beadási határidejét követő második hónap során a következőkről:
a) az adott gazdasági év során benyújtott támogatási kérelmek száma;
b) a petedobozok száma, amelyekre az a) alpontban említett kérelmek vonatkoznak;
c) ezekből a petékből előállított gubók mennyisége;
2. az adott gazdasági évben a támogatás kifizetésének utolsó hónapja során a dobozok számáról, amelyek esetében:
a) a támogatási jogosultságot megállapították;
b) a támogatási jogosultságot nem ismerték el;
c) amennyiben indokolt, a támogatási jogosultságot még nem állapították meg.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1977. július 4-én.